Ranheim stasjon

Ranheim stasjon er en jernbaneholdeplass på Meråkerbanen, øst for Trondheim sentrum. Holdeplassen betjenes av lokaltog. 

Selve stasjonsbygningen og godshuset ble satt opp på Ranheim i 1881, og jernbanestasjonen åpnet samme år. Stasjonen fikk stor betydning for utviklingen av Ranheim, herunder for etableringen av Ranheim Cellulosefabrik i 1884, og for etableringen av Ranheim Papirfabrik i 1891. Det er sidespor til Ranheim Fabrikker ved stasjonen, men denne sidelinjen har ikke vært i bruk på flere år og er nå avstengt.

Stasjonen ble fra 11. januar 1976 fjernstyrt. Fra 1. juni 1982 var stasjonen ubemannet, og stasjonen var fra samme dato nedgradert til holdeplass. Persontrafikken på Ranheim stasjon ble nedlagt fra ruteendringen i 1985. I 1994 ble Rotvoll holdeplass åpnet, og flere av dem som tidligere hadde brukt Ranheim stasjon og Charlottenlund stasjon, begynte i stedet å bruke Rotvoll holdeplass.

I 2020 satte Bane NOR i gang arbeidet med å gjenåpne stasjonen for persontrafikk og med lengre perronger tilpasset de nye FLIRT- type 76 togsettene på begge sporene. Stasjonen ble ferdigstilt våren 2021, og fra 6. april 2021 begynte togene igjen å stoppe på Ranheim stasjon. Den nye stasjonen er bygd ved siden av den gamle. Det ble bygd to plattformer, den ene for tog mot Trondheim S (som ligger på samme side som stasjonsbygningen), den andre for tog til Steinkjer. Det tar 4–5 minutter å gå fra den ene plattformen til den andre.

Referanser

Litteratur 
 Strinda Historielag

Eksterne lenker

 Bane NOR eiendom om Ranheim stasjon 
 Bane NOR eiendom om Ranheim godshus 

Jernbanestasjoner på Meråkerbanen
Jernbanestasjoner i Trondheim
Jernbanestasjoner i Norge uten persontrafikk
Jernbanestasjoner åpnet i 1881
1881 i Norge
Bygninger tegnet av Peter Andreas Blix
Ranheim